“Jesus antwoord: ‘Ek is die Weg en die Waarheid en die Lewe, niemand kom na die Vader behalwe deur My nie.’”
Ons het gesien Jesus sê in Lukas 14 en in Mattheus 10 dat dit nie maklik is om ‘n volgeling van Hom te wees nie en ons moet mooi bereken wat die prys is om hierdie pad te stap. As ons in ons hart nie honderd persent bereid is om ons kruis op te tel en ons lewe totaal te oorhandig aan Abba Vader nie, moet ons dit eerder los. Hierdie pad is die pad van bekering. Wanneer ons tot bekering kom en ons rug op die wêreld draai, lei Jesus ons op hierdie pad wat lei na die kruis wat op die kop van Golgota geleë is. Dit is ’n entjie pad om te stap en hierdie pad is vol leringe, teregwysings, beproewinge en baie gesprekke met die Lig van die lewe. Op hierdie pad leer ons om nie die weë te volg van die wêreld nie, maar die eerbare lewe te lei; om dinge nie soos die wêreld en sy mense te doen nie, maar om elke dingetjie tot in die fynste besonderhede op God se eerbare manier te doen en om die voorbeeld van Jesus te volg. Dit is die eerbare lewenspad waar ons deur die klippe op ons pad gehoorsaamheid aan God leer. Niemand dra ’n goue kroon op die smal paadjie nie, alleenlik ‘n doringkroon. Daar sal altyd verwerping, spottery en moddergooiery wees vanaf die toeskouers aan die kant van die pad, maar ons moet leer om dit op Jesus se manier te hanteer en die ander wang te draai. Net soos Jesus die pad na Golgota met al die vernedering, pyn en lyding moes stap, moet ons ook bereid wees om die pad te stap. Ons is nie meer spesiaal as Jesus dat ons omstandighede enigsins gaan verskil van Syne of dat die wêreld ons enigsins beter gaan behandel as wat hulle Hom behandel het nie. Jesus sê ook vir soveel wat hulle aan Hom gedoen het, sal hulle ook aan ons doen. Dit is ’n smal pad vir sondaars en siek mense, nie vir mense wat hulleself regverdig en gesond ag nie. Soos ons die pad saam met Jesus stap, genees, verander en herskep Abba Vader ons na die persoon wat Hy oorspronklik beplan het ons moet wees.
Ongelukkig is daar baie afdraaipaadjies op die pad van God wat teruglei na die wêreld en diegene wat nie die beproewinge van die ware Weg kan deurstaan nie, sal met die afdraaipaadjies terugkeer na die wêreld. Daar is ook hordes paadjies wat baie makliker is as die smal pad en julle sal vorentoe in die saadjies sien dat dit hier is waar verleidelike vrugte en suurdeegbrood aan die mense voorgehou word. Ongelukkig is die mensdom geestelik blind en doof sonder onderskeidingsvermoë en besef hulle nie hoe word hulle op verkeerde paaie gelei nie.
Baie kerke wat op ompaaie funksioneer, skep ’n goeie mikro-klimaat vir bakterieë en kieme om te vermeerder in hulle kerke, dit raak vermaaklikheidssamekomste en die mensdom is mal daaroor – hoe lekkerder die vermaak, hoe groter is die samekomste; hoe lekkerder die “worship”, hoe groter groei die ledetal. Ek het ’n kerk verlaat waar ’n leraar gesê het dat hy alleenlik sal preek oor die liefde van God en as daar iemand in sy gemeente is wat wil hê hy moet vir hulle preek oor sonde en hoe verkeerd dit is, moet hulle eerder uit sy kerk uitstap en ’n ander kerk gaan soek. Hy het geweier om sonde op die naam te noem en mense te vermaan om hulle sondige lewe te laat staan, want God is ’n God van liefde wat mense vergewe vir hulle sondes. Ek stry nie dat God ’n God van Liefde is nie, Hy is vol vergifnis en genade vir ons, maar God is ook ’n heilige God en dit is Sy begeerte dat ons ook heilig sal leef soos Hy heilig is. God haat sonde, want sonde bou ’n muur tussen mens en God en dit verwyder die mens van God deurdat dit die hart van die mens verduister. Sonde moet vasgevat word. God wil hê die mens moet sy sonde vasvat en daaroor heers. As ons nie ons sonde afsterf nie, neem ons nie ons kruis op nie en as ons nie ons kruis opneem nie, is ons op die verkeerde pad. As jou kerk jou leer dat Jesus alreeds vir jou sondes gesterf het sodat jy gered is as jy dit glo, is ek bevrees jy is alreeds saam met daardie kerk op ’n verkeerde pad. Kerke is veronderstel om mense te lei na sondebelydenis en om ’n ware verhouding met Jesus te bou, maar die meeste lei eerder die mens om dieper in die kerk in te groei, om eerder verhouding met gemeentelede te bou as met God… Kerke is vermaaklikheidsbyeenkomste wat slaappille aan die mense bedien wat die mens in ’n heerlike beswyming hou. Hulle sus die mense aan die slaap deur hulle gerus te stel in hulle sonde. Niemand is lus om hoor dat daar straf is vir sonde nie, maar almal hou daarvan om te hoor dat al hulle sondes alreeds vergewe is en daarom is die ledetal van hierdie gewilde vermaaklikheidsbyeenkomste so hoog. Die hartseer uiteinde van hierdie byeenkomste is die hel, want hierdie kerke lei niksvermoedende, naïewe mense reguit na die pit van die hel en die beheerder agter hierdie bose komplot, is Satan.